DEĊIŻJONI TAL-KUMMISSJONI
tat-23 ta’ April 2009
li temenda d-Deċiżjoni 2003/467/KE fir-rigward tad-dikjarazzjoni li ċerti reġjuni amministrattivi fl-Italja huma uffiċjalment ħielsa mit-tuberkulożi bovina, il-bruċellożi bovina u l-lewkożi bovina enżootika, li ċerti reġjuni amministrattivi tal-Polonja huma uffiċjalment ħielsa mil-lewkożi bovina enżootika u li l-Polonja u s-Slovenja huma uffiċjalment ħielsa mit-tuberkulożi bovina
(notifikata taħt id-dokument numru C(2009) 2972)
(Test b’relevanza għaż-ŻEE)
(2009/342/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa tal-annimali li jaffettwaw il-kummerċ ta’ annimali bovini u suwini ġewwa l-Komunità (1), u b’mod partikolari l-Anness A(I)(4), l-Anness A(II)(7) u l-Anness D(I)(E) tagħha,
Billi:
(1)
Id-Direttiva 64/432/KEE tipprovdi li Stat Membru jew parti minn Stat Membru jista’ jiġi ddikjarat bħala uffiċjalment ħieles mit-tuberkolożi bovina, mill-bruċellożi bovina u mil-lewkożi bovina enżootika rigward merħliet bovini suġġett għall-konformità ma’ ċerti kondizzjonijiet stabbiliti f’din id-Direttiva.
(2)
Il-listi tar-reġjuni tal-Istati Membri ddikjarati bħala ħielsa mit-tuberkulożi bovina, il-bruċellożi bovina u l-lewkożi bovina enżootika huma stipulati fid-Deċiżjoni tal-Kummissjoni 2003/467/KE tat-23 ta’ Ġunju 2003 li tistabbilixxi l-kwalifika ta’ uffiċjalment ħielsa mit-tuberkolosi, bruċellosi u lewkosi bovina enżootika ta’ xi Stati Membri u reġjuni fl-Istati Membri rigward annimali bovini (2).
(3)
L-Italja ressqet quddiem il-Kummissjoni dokumentazzjoni li turi konformità mal-kondizzjonijiet xierqa stipulati fid-Direttiva 64/432/KEE rigward il-provinċja ta’ Oristano fir-reġjun ta’ Sardegna sabiex dan ir-reġjun jista’ jitqies reġjun uffiċjalment ħieles mit-tuberkulożi bovina tal-Italja.
(4)
L-Italja ressqet quddiem il-Kummissjoni dokumentazzjoni li turi konformità mal-kondizzjonijiet xierqa stipulati fid-Direttiva 64/432/KEE rigward il-provinċji kollha tar-reġjun ta’ Marche u l-provinċja ta’ Cuneo, l-aħħar provinċja li fadal tar-reġjun ta’ Piemonte li għad mhix inkluża fil-Kapitolu 2 tal-Anness II tad-Deċiżjoni 2003/467/KE, sabiex dawn ir-reġjuni kollha jkunu jistgħu jitqiesu reġjuni uffiċjalment ħielsa mill-bruċellożi bovina tal-Italja.
(5)
L-Italja ressqet quddiem il-Kummissjoni dokumentazzjoni li turi konformità mal-kondizzjonijiet xierqa stipulati fid-Direttiva 64/432/KEE rigward il-provinċji kollha tar-reġjun ta’ Sardegna sabiex dan ir-reġjun jista’ jitqies reġjun uffiċjalment ħieles mil-lewkożi bovina enżootika tal-Italja.
(6)
Wara l-valutazzjoni tad-dokumentazzjoni li tressqet mill-Italja, il-provinċja u r-reġjuni kkonċernati għandhom jiġu rikonoxxuti bħala uffiċjalment ħielsa mit-tuberkulożi bovina, mill-bruċellożi bovina, u mil-lewkożi bovina enżootika rispettivament.
(7)
Il-Polonja ressqet quddiem il-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tat-territorju sħiħ sabiex dan l-Istat Membru jista’ jiġi kkunsidrat bħala Stat Membru uffiċjalment ħieles mit-tuberkolożi bovina.
(8)
Il-Polonja ressqet ukoll dokumentazzjoni quddiem il-Kummissjoni li turi konformità mal-kondizzjonijiet xierqa stipulati fid-Direttiva 64/432/KEE fir-rigward ta’ 11-il reġjun amministrattiv (powiaty) fi ħdan l-unitajiet amministrattivi superjuri (voivodship) ta’ Podlaskie u Pomorskie sabiex dawn ir-reġjuni jkunu jistgħu jitqiesu bħala reġjuni uffiċjalment ħielsa mil-lewkożi bovina enżootika tal-Polonja.
(9)
Wara l-valutazzjoni tad-dokumentazzjoni li tressqet mill-Polonja, it-territorju sħiħ tal-Polonja għandu jiġi rikonoxxut bħala Stat Membru uffiċjalment ħieles mit-tuberkulożi bovina u r-reġjuni (powiaty) tal-Polonja għandhom jiġu rikonoxxuti bħala reġjuni uffiċjalment ħielsa mil-lewkożi bovina enżootika ta’ dan l-Istat Membru.
(10)
Is-Slovenja ressqet quddiem il-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tat-territorju sħiħ sabiex dan l-Istat Membru jista’ jiġi kkunsidrat bħala Stat Membru uffiċjalment ħieles mit-tuberkolożi bovina.
(11)
Wara l-valutazzjoni tad-dokumentazzjoni li tressqet mis-Slovenja, it-territorju sħiħ tas-Slovenja għandha tiġi rikonoxxuta bħala Stat Membru uffiċjalment ħieles mit-tuberkolożi bovina.
(12)
Id-Deċiżjoni 2003/467/KE għandha għalhekk tiġi emendata skont dan.
(13)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I, II u III tad-Deċiżjoni 2003/467/KE huma emendati skont l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 23 ta’ April 2009.